
INTRODUCTIO. 


C^ogitanti  mihi  saepenumero  de  physiologia  et 
pathologia  cordis,  admodum  semper  erat  do- 
lendum,  quod  pathemata  cordis  et  imprimis 
ejusdem  inflammatio,  tanti  momenti  morbus,  multa 
per  saecula  a tot  tantisque  viris  medicae  artis  pe- 
ritissimis  plane  fuerit  neglecta.  Sed  tamen  non 
est,  quod  hac  de  re  tantum  miremur.  Eandem 
enim  nos  recentissimis  quoque  temporibus  pre- 
mere caliginem  in  multis  artis  medicae  partibus 
reperimus.  Meum  vero  non  est,  longo  agmine 
recensere  morbos,  qui  nostris  etiam  temporibus 
nondum  ad  summum  perfectionis  gradum  sint  ad- 
ducti: universe  dixisse  sufficiat,  quodcunque  addi- 
tamentum ad  cognoscendos  et  curandos  hominum 
morbos  fructum  semper  ferre  maximum.  Quam- 
obrem  dissertationis  inauguralis  meae  materiem 
ex  rerum  medicarum  farragine  carditidem  eligere, 
haud  absonum  mihi  videbatur,  quum  ex  illa 
omnes  fere  alios  cordis  morbos  trahere  originem, 

nemo  est,  qui  infitias  ire  queat.  Illius  vero  sen-  i 
tentiae  Horatii  memor:  „Et  in  medias  res  rapitt 
lectorem’’,  minime  captatione  benevolentiae  tae-  j 
dium  tantum  lectoribus  movens,  ad  rem  ipsamtl 
statim  progrediar,  neque  aliud  quidquam  praemo- 
nendum puto,  nisi  sub  voce  pericarditis  aeque  ac 
carditis  unum  eundemque  morbum,  auctore 
Heim,  a me  intelligi,  quum,  inflammationes  illas. I 
difficillime  seu  nullo  potius  pacto  dignosci  et  ae-  I 
qualem  curandi  methodum  sibi  poscere,  celeber-  I 
rimi  consentiant  auctores. 

Notiones  historicae  hujus  morbi. 

Carditis,  a graeca  voce  Ka^Sia,  phlegmasia  | 
cordis,  apud  Gallos  inflammation  du  coeur,  phleg- 
masie  du  coeur,  apud  Anglos  inflammation  of 
the  heart,  gravissimorum  sane  simulque  rarissimo- 
rum corporis  morborum  unus,  inter  cordis  mor- 
bos primum  certe  tenet  locum,  quare,  priusquam 
ad  describendam  eam  perveniam,  quid  veteres, 
quid  medii  aevi,  quid  nostri  temporis  medici  de  } 
ea  judicaverint,  paucis  verbis  praemittam,  neccsse  ( 
videtur. 

In  antiquitate  vix  medicos  carditidem  cogno-  i 
visse  credo,  quum  neque  e symptomatibus  conji-  , 
cere,  neque  in  cadaveribus,  quia  ea  non  secabant, 
animadvertere  illam  possent,  et  Galenum  quoque, 
qui  apud  gladiatores  saepe  carditidem  invenisse 


I 

contendit,  cognitionem  rei  non  habuisse  veram, 
eo  jam  apparet,  dicentem,  multis  animi  deliquiis 
celerrime  mori  aegrotos.  Quid  de  medii  aevi 
medicis  dicam?  qui,  quantum  scio,  omnino  hujus 
morbi  genus  silentio  praeterierunt,  et  saeculo  de- 
mum XVI.,  corporis  humani  anatomia  a Vesalo 
illo  ad  majorem  perfectionis  gradum  ducta,  Ron- 
delet  primus  carditidem  in  libro  suo  „Methodus 
curand.  morbor.”  inscripto  accuratius  descripsit,  ra- 
rissimeque  illam  obseiVari,  neque  ullo  verbo  ad 
sua  usque  tempora  quemquam  mentionem  ejus 
fecisse,  contendit.  Quem  Rondelet  plures  nunc, 
ut  Salius  Diversus  et  Forestus,  sunt  secuti,  qui 
describenda  pericarditide  ejusque  symptomatibus, 
haud  parvam  sibi  hujus  morbi  parasse  cognitio- 
nem, manifestabant. 

Saeculo  quoque  XVII.  non  multum,  Auctore 
Kreysig,  in  cognoscenda  carditide  progredie- 
bantur medici,  Bonnelo  in  „Sepulchreto  ” suo 
plane  non  novas,  praeter  eas  a praecessoribus  suis, 
ut  a Benevenio,  Hollerio  Dureto,  Jouberto  aliis- 
que factas  proferente  observationes,  nisi  eas  Pis- 
sinii,  Fabricii  Bartoletti,  Hannibalis  Albertini  ex- 
ceperis, qui  tamen  diagnoseos  magno  adhuc  erant 
in  dubio. 

Paucos  tantum  carditidis  cognoscendae  fru- 
ctus et  saeculum  XVIII.  tulisse,  quamvis  jam  me- 
dicinae Aurora  illucescere  intusque  morbos  per- 

scrutari  coepissent  viri  docti,  inter  omnes  sat  su- 
perque  constat.  Quod  eo  tantum  potest  explicari, 
medicos,  circulatione  sanguinis  ab  Harvey  pri- 
mum clarius  illustrata,  a recta  via  abductos,  nun- 
quam cor  posse  inflammari,  fuisse  opinatos.  Ita 
rerum  conditio  manebat,  usque  tandem  Hunterus, 
peritissimus  ille  Anglorum  medicus,  exquisitissima 
sua  doctrina  et  experientia  rem  eo  perduxit,  ut 
ejus  vestigia  prementes  Kreysig,  Heim,  Corvisart, 
Testa,  Burns,  temporis  nostri  heroum  sane  haud 
ultimi,  carditidis  naturam  et  diagnosin  tanta  ex- 
actitudinc  explicare  possent,  quanta  eas  in  eorum 
operibus  tractatas  reperimus. 


Diagnosis. 


C^arditis  tam  occultam  saepius  et  mendacem  in- 
duit naturam,  ut  medicorum  oculos  facile  effugiat 
et  frequenter  etiam  alios  simulet  morbos.  Quae 
igitur  dantur  symptomata  ad  cognoscendam  car- 
ditidem,  quibus  ab  aliis  pectoris  pathematibus 
possit  dignosci,  nunc  proferam.  Tria  vero  hujus 
morbi  stadia,  quibus  diagnosis  melius  emanet,  a 
medicis  distinguuntur. 

Stadium  primum.  Febris  continua,  ex  inopi- 
nato apparens,  cum  frigore  plerumque  vehementi 
per  dimidiam  vel  totam  horam  vexante  et  pedi- 
sequo calore;  pulsus  celerrimi,  non  tam  duri,  fere 
magni,  pleni  fortesque,  regulares;  ictus  cordis  ab 
initio  vehementes,  celeres,  regulares,  aegrotus,  au- 
ctore Heim,  quemcunque  cordis  motum  sentit, 
ct  digitus  cordi  impositus  magnum  ei  parat  leva- 
men; respiratio  brevis,  accelerata,  fere  anhelaris; 
spiritum  saepius  profunde  ducunt  aegroti,  quod 
gemitum  iis  provocat  jucundum;  tussis,  anxietas, 

inquietudo  ab  initio  saepius  non  adsunt;  dolores 
acuti  in  pectore  pauci,  graviores  aliis  in  partibus, 
praesertim  in  regione  ventriculi,  in  humeris,  in 
renibus,  in  artubus,  facile  mentiuntur  rheumatis- 
mum; cutis  non  immodice  fervida;  oculi  rigentes, 
humecti;  urina  parca,  ardens;  nausea,  vomitus; 
sitis  aut  ardens  aut  nulla;  syncope  inopinata;  si- 
tus lateralis  molestior  quam  supinus;  facies  defor- 
mata, longa,  aut  rubra,  aut  pallida,  Heim  faciem 
sempcr  pallidam  observavit. 

Stadium  secundum.  Hoc  stadio  morbus  ad- 
modum augeri  incipit,  quod  stadium  inde  a se- 
cundo ad  octavum  usque  diem  durare  solet.  In- 
qnietudo  magna  cum  jactationibus  perpetuis  et 
sensu  suffocationis;  respiratio  anxia,  celer;  oedema 
circa  malleolos;  facies  deformata  anxietatem  pro- 
dit; tussis  modo  sicca,  modo  humida  cum  sputis 
seroso -sanguineis,  Heim  tamen  Auctore,  aegro- 
tus sputa  non  emittit,  et  si  emittit,  nunquam  san- 
guine immixto;  pulsus  celerrimi  quidem,  sed 
regulares;  urina  parca  et  jumentosa;  palpitatio 
cordis  periodica;  syncope  aut  completa  aut  in- 
completa post  quamque  contentionem  accedit; 
summa  virium  dejectio;  aegrotus  nisi  capite  et 
pectore  sublatis  jacere  potest;  exacerbationes  duae 
quovis  dic  per  horas  nonnullas  exasperant  anxie- 

tates,  inquietudinem;  deliria  provocantur,  neque 
sudoribus  vehementibus  in  melius  mutantur. 

Stadium  tertium.  Anxietates  immensae; 
frequentes  suffocationis  insultus;  actio  cordis  et 
respiratio  magis  magisque  perturbatae;  aegrotus 
pronus  summa  respirationis  difficultate  angitur,  ita, 
ut  semper  erectus  sedere  debeat,  quo  suffocatio- 
nis accessus  et  anxietates  effugiat;  innumera  animi 
deliquia  et  deliria;  adaucta  semper  virium  pro- 
stratio; extremitates  sudore  madescunt  frigido; 
urina  parca,  turbida;  pulsus  continuo  irregulares, 
parvi ; moriuntur  aegri  aut  ex  inopinato,  aut  suf- 
focatione, aut  cordis  ruptura,  paralysi,  nunquam 
tamen,  ut  Heim  vult,  cordis  gangraena. 

Si  vero  exitum  symptomata  praesagiunt  pro- 
sperum, morbi  atrocitas  passim  frangitur,  et  eva- 
cuationes per  cutim,  per  alvum  vel  per  urinam 
adesse  incipiunt.  Superest,  ut  morborum  nunc 
mentionem  faciamus,  qui  naturam  et  carditidis  et 
formam  induere  solent,  inter  quos  sane  peripneu- 
monia  primum  tenet  locum,  quamobrem  omnia 
signa,  quibus  carditis  et  peripneumonia  inter  se 
differant,  quaeque  experientissimus  Heim  in  li- 
bello suo  „Von  der  idiopathischen  Herzentzundung” 
nobiscum  accuratissime  communicaverat,  hic  ube- 
rius referendi  cepi  consilium. 


Carditidis  diagnosis. 

Peripncumoniae  diagno- 
sis. 

1.  Peripneumonia  semper 
fere  summo  frigore  inci- 
pit, quod  tamen  post  unam 
jam  vel  post  duas  horas 
desinere  solet. 

2.  Frigus  maximus  sequi- 
tur calor. 

3.  Aegrotus  peripneumo- 
nia laborans  hac  vel  illa 
cordis  parte  doloribus  pun- 
gentibus aut  valde,  aut 
plane  non,  aut  post  24  ho- 
ras demum  affici  solet, 

4.  Tussis  vehemens  ae- 
grotum vexat. 

5.  Sputa  vel  sanguine  vel 
muco  flavo,  subrubro  mixta, 

6.  Oppressio  pectoris  sum- 
ma; respiratio  difficilis. 

7.  Oppressio  Pectoris^  quo 
minus  aegrotus  clara  voce 
vel  loqui  vel  clamare  pos- 
sit, impedit. 


1.  In  carditide  nunquam 
frigore  corripi  solet  aegro- 
tus, quem  horripilatio  mo- 
do aggreditur, 

2.  Vel  nullum  calorem 
vel  haud  magnum  in  car- 
ditide invenies, 

3.  In  carditide  vero  haud 
magni  dolores  aegrotantem 
invadunt,  quibus  morbi  im- 
petum jam  24  horas  ante 
praesagire  licet.  Nonnun- 
quam  vero  morbus  sine  ul- 
lis prodromis  apparet. 

4.  Aegrotus  tussi  non  la- 
borat. 

5.  Sputa  nulla,  et,  si  for- 
tuito adsunt,  nunquam  illa 
sanguine  immixto  reperies, 

6.  Nulla  pectoris  oppres- 
sio; dirissimi  vero  dolores 
in  regione  cordis;  respira- 
tio admodum  anxia. 

7.  In  voce  nullam  ani- 
madvertes mutationem,  imo 
vero  patiens  non  desinit 
loquendo  et  saepissime  iis- 
dem verbis  quater  et  quin- 
quies ad  dolores  utitur  de- 
pingendos. 

8.  Peripneumonia  la 
borantem  quietum  fere, 
non  multum  corpus  moven- 
tem medicus  videbit. 

9. Peripneumonia  affectus, 
quoties  digito  vel  per  vesti- 
tum in  regione  cordis  eum 
premas, vel  dolore  v.  sensu  op 
pressionis  maxime  vexatur. 

10.  Colorem  faciei  raris 
sime  tantum  pallidum,  imo 
vero  rubrum  observabis, 
ita  tamen,  ut  una  gena  ru- 
brior sit  altera. 

11.  In  peripneumonia  sic 
facies  ut  manus  vel  calida 
vel  fervida  praebetur. 

12.  Pulsus,  quamquam 
parvi,  -digito  tamen  medici 
applicato  percipiuntur. 

13.  Nulla  cordis  palpita- 
tio, quam,  si  adest,  medi- 
cus manu  cordi  imposita 
animadvertere  potest. 

14.  In  peripneumonia 

i haud  raro  vomiluritiones, 
( imo  vomitum  biliosum  ob- 
i servabis. 


8.  In  carditido  vero  de- 
menti ratione  modo  in  hac, 
modo  in  altera  lectus  parte 
incumbere  aegrotus  cona- 
tur. 

9.  Carditide  laboranti 
gratissimum  sensum  para- 
bis digito  in  regione  cordis 
illum  premens. 

10.  In  carditide  faciei 
colorem  semper  invenies 
pallidum. 

11.  Carditis  et  faciem  et 
manus  semper  frigidissimas 
medico  offert. 

12.  Ne  vestigium  quidem 
pulsuum  in  carditide  ani- 
madvertitur, nisi  antea  ve- 
naesectionem  institueris. 

13.  Quisque  cordis  motus 
ab  aegroto  percipitur.  Mo- 
vet illa  palpitatio  dolores, 
minime  tamen  medicus 
manu  thoraci  applicata  per- 
cipere eam  potest. 

14.  In  carditide  nunquam 
vomit  aegrotus. 

15.  In  peripneumoriia 
nunquam  vel  rarissime  tan- 
tum deliquium  animi  et  de- 
liria adsunt. 

16,  Peripneumonia  affe- 
ctus vena  secta  maximum 
sentit  levamen,  quamvis 
graviter  eum  morbus  vexet. 


17.  Cataplasmata  calida 
dolorificis  pectoris  partibus 
inposita  summum  aegroto 
afferunt  levamen. 

18.  Curam  peripneumo- 
niae  aut  neglectam  aut 
male  institutam  mox  ulce- 
ratio, exsudalio,  induratio, 
mox  gangraena,  concretio 
cum  pulmonibus  et  pleura 
sequuntur. 

19.  Aegrotus,  cui  mors 
pepercerat,  saepissime  mag- 
nis respirationis  impedi- 
mentis per  totam  vitam 
vexatur  j nonnunquam  etiam 
remanent  sputa  puriformia, 
usque  tandem  pthisis  cum 


15.  In  carditide  deliquia 
animi  simulque  deliria  sae- 
pissime invadunt  aegrotum. 

16.  Vena  secta  omnia 
fere  symptomata  anxietatis 
evanescunt,  et  per  nonnul- 
las horas  plane  morbus  vi- 
detur silere,  quo  fit,  ut 
aegrotus  se  bona  gaudere 
valetudine  opinetur;  subito 
vero  saevissimi  dolores  sum- 
maque anxietas  revertuntur. 

17.  Nunquam  in  carditi- 
de in  melius  morbum  mu- 
tant cataplasmata,  augent 
potius  et  anxietatem  et 
dolores. 

18.  Curae  neglectae  car- 
ditidis ejusmodi  sequelas 
nunquam  observabis.  Ex 
crescentiae  vero  polyposae 
cordis  vel  pericardii,  hy- 
drops cordis  vel  pericardii, 
suppuratio  tandem  cordis 
nunquam  non  redeunt. 

19.  Aegrotus,  qui  carditi- 
de olim  laboraverat  mor- 
temque effugerat,  quovis 
corporis  motu  vehementi 
summa  anxietate  premitur 
et  quotiescunque  brachia 
in  altum  tollendi  studetur, 


j.  nvadif  et  passim  passimque 
.a,  nterficit. 

deliquium  animi,  cui  sem- 
per  propensus  est_,  subito 
eum  aggreditur. 

Quod  attinet  ad  alia  pathemata  inprirnis  eo- 
um organorum,  quae  thoracem  incolunt,  nihil  fere 
nagni  momenti  est,  quod  indicandum  mihi  videtur, 
n pleuritide  nunquam  invenies  palpitationem  cor- 
iis vehementem;  deest  anxietas;  pulsus  duri;  tus- 
is sicca;  dolores  magni. 

In  diaphragmatitide  risum  animadvertis  sar- 
lonicum;  convulsiones  et  singultos  perpetuos.  Hy- 
Irothorax  plane  aliis  quam  carditis  gaudet  sym- 
)tomatibus,  neque  asthma  formam  carditidis  induere 
rolet.  De  inflammationibus  viscerum  abdominis 
mlla  reperies,  quae  errorem  in  diagnosi  carditidis 
provocare  possint. 


Exitus  carditidis. 

Diagnosi  hujusce  morbi  accurata  nunc  prae- 
nissa,  ad  depingendum  exitum  dirissimi  mali  pa- 
:et  via.  Sanatio,  proh  dolor!  rarius  tantum  con- 
tingit infelicissimis ; interdum,  cura  recta  adhibita, 
medici  sanationem  adducere  valent;  attamen  sine 
Bartis  auxilio  carditidem  nunquam  curari  conten- 
idlere  audeo.  Facta  inflammationis  solutione,  sym- 

Iptomata  maxime  terrorem  minantia  evanescunt; 
diminuuntur  anxietas,  palpitatio  cordis  vehemen- 
stissima  aliaque  signa  periculosa,  de  quibus  jam 

mentionem  fecimus.  Sed  neque  morte,  neque  cu 
ratione  semper  terminatur  carditis;  agnoscit  etian 
• omnes  aliarum  inflammationum  solitos  exitus,  v 
c.  exsudalionem  lymphae  plasticae,  qua  pericar 
dium  ac  cor  agglutinantur,  ita,  ut  exinde  oriatu 
concretio.  Porro  observatur  in  inflammationi 
haud  soluta  suppuratio  ct  exulceratio;  hic  exitu: 
semper  lethalis  et  citius  et  tardius  mortem  aegrot 
lugemus.  Indurationem  quoque  phlogosin  istarr 
sequi,  docet  theoria,  affirmat  praxis;  degeneratio 
nes  cartilagineas  atque  osseas  et  cordis  et  peri- 
cardii auctores  haud  raro  invenisse,  quis  est,  qui 
dubitet?  Crassitiam  aut  extenuationem  cordis 
substantiae  carditidem  haud  feliciter  solutam  se- 
qui, inter  omnes  sat.  superque  constat.  Ruptura 
denique  cordis,  paralysis,  gangraena  mortem  haud 
raro  in  carditide  adducere  valent,  etsi  Heim,  cla- 
rissimus ille  medicus,  exitum  in  gangraenam  nun- 
quam observavit.  Tandem  experientia  docet,  car- 
ditidem acutam  in  chronicam  transgredi  posse, 
qualis  exitus  ex  habitu  cachectico  et  anxietate  et 
proclivitate  ad  lypothymias  praesagiri  licet. 

Dissectio  cadaveris. 

In  aegrotis,  quos  carditis  interfecit,  auctoribus 
haec  observare  copia  est  data.  Plurimis  in  casi- 
bus cor  inflammatum,  admodum  rubrum,  indura- 
tum, nimis  crassum  vel  plane  adtenuatum,  imo 

etiam  pure  obtectum  inveniebatur.  Haud  raro 
excrescentiae  polyposae,  pustulae  parvae,  abscessus 
in  substantia  cordis  et  ulcera  reperiebantur.  Teste- 
Meckelio  externa  cordis  superficies  plane  tunica 
destituta  fuit,  fibraeque  musculares  admodum 
erant  pallidae.  Ferro  cor  observavit  inflamma- 
tum excrescentiis  verucis  similibus  obtectum,  ne- 
que defuisse  saepe  excrescendas  polyposas,  vasa 
majora  pulmonesque  sanguine  repletos  et  lympba 
circumdatos  vidit.  Idem  auctor  clarissimus  peri- 
cardium cum  diaphragmate  conglutinatum  et 
magna  aquae  copia  repletum  reperiit ; cor  in  hoc 
casu  permagnum,  omni  sanguine  destitutum  fuit. 
Aliis  in  sectionibus,  uti  jam  diximus,  concretiones 
cordis  cum  pericardio,  ossificationes  cordis,  exte- 
nuationem et  crassitiam  hujusce  organi  animad- 
vertebant scriptores.  Meckelio  facultas  data  fuit, 
cor  pure  obtectum  et  in  pericardio  magnam  aquae 
quantitatem  observandi.  Corvisart  cordis  sub- 
stantiam pallidissimam  et  in  cavis  coagula  poly- 
posa invenisse  asserit.  Kreysig  pleuram  pericar- 
dio et  pulmonibus  agglutinatam  vidit,  substan- 
tiaque cordis  nigerrimam  praebebat  formam.  Idem 
testantur  Lieutaud  aliique.  Alias  mutationes  pa- 
thologicas, quas  scriptores  in  operibus  de  anato- 

Imia  pathologica  nobiscum  communicaverant,  hic 
publici  juris  facere  neque  angustiae  temporis  ne- 
que libelli  limites  mihi  permittunt. 

2 * 

Aetiologia. 

Variae  6unt  caussae,  quae  carditidem  provo- 
care solent. 

1)  Vulnera  ad  cor  vel  pericardium  penetran- 
tia, aequo  more  ictus,  lapsus,  etc. 

2)  Omnes  potentiae  nocentes,  quae  irritatio- 
nem atque  cordis  actionem  admodum  augent, 
facillime  carditidem  adducere  possunt,  v.  c.  cur- 
sus velox,  saltatio  nimia,  equitatio  immodica,  po- 
tus spirituosi,  intemperantia  in  venere,  denique 
omnes  caussae,  quae  circuitum  sanguinis  impediunt, 
infaustissimam  vim  in  functionem  cordis  exercent. 

3)  Tempora  quaedam  evolutionis,  carditidis 
origini  prae  aliis  favere  v.  c.  periodus  illa,  quae 
catamenia  elicit,  inter  omnes  auctores  sat  super- 
que  constat;  haud  raro  etiam  juvenes  eo  tempore» 
quo  togam  induunt  virilem,  inflammatione  cordis 
corripiuntur. 

4)  Retentio  aut  repentina  suppressio  excre- 
tionum,  quibus  natura  adsueverat  ad  excitandam 
carditidem,  haud  parum  adtribuunt,  pari  modo 
anomaliae  et  perturbationes  catameniorum,  hae- 
morrhoidum,  sudoris  pedum  et  talia  similia. 

5)  Exanthemata  acuta,  ut  scarlatina,  mor- 
billi, carditidem  gignere  valere,  nemo  dubitat. 
Neque  minus  morbi  cutanei  chronici  processum 

inflammatorium  promovere  queunt,  imprimis  her- 
pes, scabies,  etc. 

6)  Puerperium  sane  morbos  inflammatorios 
et  imprimis  carditidem  adducere  valere,  omnes 
auctores  fatentur.  Sexus  femineus  jam  per  se 
obnoxius  est  inflammationibus  et  imprimis  eo 
tempore,  quo  systema  sanguiferum  jam  admodum 
irritatum  est.  Citentur  testes  Burns,  Testa,  Meckel 
aliique. 

7)  Auctore  Kreysig  arthritis,  scrophulosis  et 
syphilis  statum  inflammatorium  cordis  incendere 
possunt  et  non  est,  quod  de  hac  re  miremur, 
quum  circuitus  sanguinis  in  hisce  morbis  admo- 
dum impeditus  atque  perturbatus  sit,  quo  perni- 
cies cordi  facillime  adducitur. 

8)  Hydrophobia,  ut  apud  Kreysigium  inveni- 
mus, ad  provocandam  carditidem  maxime  idonea 
est,  cui  sententiae  non  penitus  suffragatur  Heim. 

9)  Yis  quaedam  epidemica  etiam  phlogosin 
istam  cordis  accessere  posse,  affirmant  Trecourt 
et  Houxham. 


Prognosis. 

In  pronuntianda  morborum  prognosi,  omnino 
necesse  est,  ut  dignitatem  organomm  affectorum 
ante  omnia  aestimemus;  quamobrem  in  carditide 
tristis  semper  aut  dubius  saltem  praesagiri  licet 

exitus,  quum  cor  tantae  dignitatis,  tanti  gravissim 
momenti  sit  viscus.  Ut  ad  veritatem  prognosi? 
maxime  accedamus,  haec  adhuc  addamus,  necesseest 

Quo  mitior  status  morbi  se  manifestat,  ec 
meliorem  exitum  praesagire  possumus.  Pari  modo 
et  constitutio  aegroti  in  prognosi  admodum  est 
respicienda.  Carditis  acuta  post  violentiam  exter- 
nam exorta  meliorem  permittit  prognosin  quam 
lenta  et  chronica;  complicationes  carditidis  cum 
febribus  nervosis,  cum  exanthematibus  tam  acutis 
quam  chronicis,  cum  dyscrasiis  mala  jubent  prae- 
sagia. In  infantibus  et  senibus  pessima  est  pro- 
gnosis, quum  medelam  aptam  antiphlogisticam  non 
bene  perferant.  Carditis  jam  initio  neglecta  fu- 
nestum semper  habet  exitum.  Denique  indoles  - 
caussarum  morbi  ad  pronuntiandam  prognosin 
maximi  sunt  momenti.  Id  unum  adhuc  monebo, 
medicum  diem,  quo  aegrotus  in  carditide  mori 
solet,  nunquam  eerte  praesagire  posse.  Viderunt 
enim  scriptores  clarissimi  aegrotos  obire  die  ter- 
tio, die  septimo,  vicesimo,  die  tricesimo,  qua- 
dragesimo et  quod  excedit.  Citentur  testes  Meckel, 
Ferro,  P.  Frank,  Sennac,  Stoerck,  Sagar,  Trecourt. 

Cura. 

Quo  ad  medelam  carditidis  omnino  hujus 
mali  sanatio  easdem  sequitur  regulas,  quas  medici 
agnoscunt  in  curandis  inflammationibus  organorum 

nobiliorum.  Et  6ane  methodus  antiphlogistica  uni- 
ii  eam  spem  salutis  permittit,  et  nullam  certe  phlo- 
gosin  observamus,  quae  tam  severam,  tam  auda- 
o cem,  tam  largissimam  sanguinis  missionem  et  qui- 
0 dem  saepissime  repetitam  exposcat,  quam  carditis. 

Cor  enim,  sanguine  ditissimum  primumque  omnium 
- viscerum  nobiliorum,  morbo  semel  affectum  in 
totum  organismum  infaustissimam  exercet  vim, 
quod,  6ua  functione  afflicta,  nullo  modo  potest 
intercipi  neque  illa  quiete  Irui,  quam  requirit  in- 
flammatio, Prima  et  unica  igitur  est  indicatio, 
largissimas  instituere  venaesectiones,  ex  qua  mis- 
sione sanguinis  solum  spes  potest  colligi,  fore,  ut 
morbus  dirissimus  frangatur,  et  omni  jure  monet 
Kreysig,  timiditatem  medici  in  detrahendo  san- 
guine necare  aegrotos.  Axi  quam  sententiam  et 
Heim  accedit,  cujus  verba  haec  sunt:  „Die  Blut- 
entziehungen,  und  zwar  nur  reichliche  Blutentzie- 
liungen  vermdgen  es  allein,  den  Kranken  in  der 
Herzentziindung  zu  retten.” 

Jam  Boerhave  (Sammlung  fur  praktische 
Aerzte  Bd.  IX.  S.  4 6y.)  hoc  in  morbo  pernicioso 
sanguinem  ad  syncopen  usque  e venis  mittere  me- 
dicos jussit;  neque  Trecourt  huic  sententiae  abnuit 
monendo,  in  carditide  epidemica  a se  observata 
omni  bihorio  venam  secari  jussisse,  usque  dum  morbi 
impetus  fractus  luisset,  ita,  ut  virgini  intra  72  horas 
octoginta  uncias  sanguinis  e venis  detraheret.  Cui- 

que  medico  primum  officium  igitur  in  carditidi 
erit,  medelam  venaesectione  et  ad  deliquium  anim 
usque,  incipere,  quum,  uti  jam  monuimus,  hac  ra 
tione  tantum  eventus  faustus  sperari  liceat 
Amplius  venae  infligendum  est  vulnus,  ut  largis- 
sima sanguinis  quantitas  brevi  tempore  effluat. 
Sanguinis  missio  quavis  hora  quarta  vel  sexta  re 
petenda,  neque  prohibeant  syncopae  creberrimae 
aegrotum  corripientes  neque  pulsus  parvi,  quo  mi- 
nus sanguis  detrahatur.  Memores  simus,  necesse 
est,  quod  apud  Boerhavium  legimus,  jacturam 
sanguinis  et  quidem  maximam  facillime  restitui, 
imprimis  in  carditide,  in  qua  aegroti  venaesectio- 
nes  optime  perferunt,  neque  ullo  modo  debilitas 
corporis  methodum  antipblogislicam  jam  supra  in- 
dicatam vetat. 

Venaesectionibus  vehementiae  morbi,  consti- 
tutioni, aetati  maxime  idoneis  institutis  patet  via 
ad  detrahendum  sauguinem  ope  hirudinum.  Krey- 
sig,  P,  Frank  aliique  heroes  artis  medicae  eorum 
usum  admodum  celebrant.  Applicentur  vel  quin- 
decim Vel  viginti  hirudines  in  regione  cordis ; qui- 
bus adhibitis,  diminuitur  febris  et  aegrotus  ad- 
modum se  levatum  sentire  affirmat.  Neque  tamen 
praeter  sanguinis  detractiones  alia  remedia  anti- 
phlogistica  negligi  debent;  inter  quae  Kali  nitri- 
cum  certe  primum  tenet  locum,  quum  actionem 
cordis  compescere  maxime  valeat.  Kali  nitricum 

Natro  sulphurico  vel  Tartaro  tartaris.  nuptum  por- 
rigimus, ut  secretiones  canalis  cibarii  etiam  au- 
geantur. Ad  recuperandam  valetudinis  integritatem 
perfecta  animi  corporisque  tranquillitas,  omnium 
contentionum  corporis  remotio  maxime  requi- 
ritur. Omnia,  quae  sensum  vehementer  exci- 
tant v.  c.  lux  splendida,  removeantur,  necesse  est, 
neque  clamando  neque  nimis  loquendo  exhauriat 
aeger  vires  debiles  atque  languentes. 

Medela,  cujus  hucusque  mentionem  fecimus, 
quamquam  haud  omnia  medicamina  a multis  me- 
dicis decantata  in  medium  prolata  sunt,  maxime 
tamen  idonea  est  ad  frangendum  morbum,  si  un- 
quam fieri  licebit. 

Potus  mucilaginosi  v.  c.  decoct.  Althaeae  cum 
succo  citri,  decoct.  hordei  adjuvant  medelam.  Haec 
in  universum  sunt  principia,  quae  monenda  puta- 
vimus. Methodus  ista  antiphlogistica  satis  diu  est 
administranda.  Caveat  medicus,  ne  aliquid  in  au- 
xilium vocetur,  quo  detrimenti  capiat  aeger.  Quo 
ad  remedia  antiphlogistica  v.  c.  vesicatoria,  omnes 
fere  medici  in  eo  consentiunt,  urgente  febre  et 
inflammatione  haec  medicamina  epispastica  tan- 
tum adaugere  pericula  et  post  fractam  demum 
phlogoseos  vim  magni  esse  pretii.  Sin  vero,  ad- 
hibitis his  omnibus,  anxietas,  oppressio  pecto- 
ris, febris  aegrum  vexant  et  augescunt,  pulsu 
parvo,  celeri,  tunc  locum  habent  remedia,  quae 

exsudationem  prohibere  et  inflammationem  vin_ 
cere  valent  v.  c.  Galomel,  unum  granum  aut  duo 
grana  omni  bihorio  vel  trihorio  una  cum  Magnes, 
carbon.  Quo  in  casu  inflictiones  etiam  Unguent, 
hydrargyri  cinerei  in  usum  possunt  vocari.  Atta- 
men, si  morbus  optima  medici  auxilia  deludens 
admodum  progreditur  et  systema  nervosum  quo- 
que afficitur,  si  pulsus  inveniuntur  parvi,  frequen- 
tes, celerrimi,  si  prostratio  virium  se  mani- 
festat, tunc  ad  Moschium  refugimus,  cujus  effica- 
ciam admodum  celebrant  Kreysig  et  Schenk.  Usus 
Digitalis  purpur.  urgente  febre  et  inflammatione 
dubius  atque  periculosus;  in  ultimo  morbi  stadio 
in  auxilium  vocari  potest. 

Remediorum  potentia  si  malum  denique  de- 
bellavit, si  symptomata  periculum  moventia  pas- 
sim  passimque  evanescunt,  haud  properet  medicus 
praemature,  remedia  fortiora  excitantia  adhibere. 
Uti  jam  monuimus,  sufficiunt  quies  corporis  et 
animi,  remotio  omnium  potentiarum  nocentium. 
Ratio  victus  mitissima,  vis  medicatrix  enim  natu- 
rae, violentia  morbi  semel  fracta,  aegrotum  jam 
gradatim  sanabit,  iis  omnibus  sublatis,  quae  salu- 
tarem naturae  vim  inpedjre  queant. 

Superest,  ut  de  medendi  ratione,  quam  ex- 
poscit carditis  aliis  cum  pathematibus  conjuncta, 
paullulum  adhuc  disseramus.  Complicatio  cum 
ceteris  morbis  inflammatoriis  omnino  antiphlogi- 

sticam  requirit  methodum.  Conjunctio  inflamma- 
tionis cordis  cum  exanthematibus  acutis  etiam  ex- 
poscit totum  apparatum  antiphlogisticum,  qui  unice 
valet,  morti  aegrotum  eripere.  Morbi  cutanei  chro- 
nici, cum  carditide  complicati  praeter  remedia  su- 
pra jam  laudata,  et  quidem  antiphlogistica,  impri- 
mis epispastica  etiam  medicamina  externa  expe- 
tunt. Carditis  in  puerperis,  quae,  uti  jam  dixi- 
mus, ad  morbos  inflammatorios  valde  proclives 
sunt,  audaces,  largissimas  saepius  repetitas  indicat 
venaesectiones.  Metus,  ne  puerperis  nimia  sangui- 
nis copia  detrahatur,  est  perniciosissimus.  Unica  enim 
et  hic  spes  salutis  in  mittendo  sanguine  sita,  hiru- 
dinesque non  solum  thoraci,  imo  etiam  abdomini 
sunt  applicandi,  ut  erethismus  viscerum  abdomi- 
nalium diminuatur.  Carditis  acuta  in  lentam  seu 
chronicam  abiens  etiam  missiones  sanguinis,  nec 
minus  medicamina  antiphlogistica  jubet,  hac  ta- 
men ratione,  ut  sanguis  passim  passimque  solum- 
modo detrahatur,  quo  medico  forsitan  continget, 
statum  aegroti  infaustissimum  reddere  mitiorem. 
Kinglake  nobiscum  communicat,  se,  juvenem  car- 
ditide lenta  laborantem,  per  sat  longum  tempus, 
eo  servasse,  quod  ei  intra  duorum  annorum  spa- 
tium trecenties  et  duodecies  venam  aperiri  jusserat. 

Liceat  nunc  mihi,  omnibus  de  diagnosi,  aetio- 
logia ct  therapia,  jam  praemissis,  huncce  morbi 
casum,  quem  Heim  exp.  nobiscum  communicavit, 

hic  latino  sermone,  ut  medici  quoque  linguae 
germanicae  ignari  ex  his  observationibus  fructum 
percipere  possint,  in  lucem  proferre. 

W.,  vir  quinquaginta  duos  annos  natus,  con- 
stitutione valida,  Baccho  et  Veneri  admodum  in- 
dulgens, a teneris  valetudine  satis  integra  viguisse 
contendit.  Qui  vir  ad  convivium  aliquando  invi- 
tatus, quum  celerrime  domum  peteret  amici,  subito 
horrore  et  tremore  totius  corporis  correptus, 
summa  anxietate  oppressus  doloribusque  in  sini- 
stra pectoris  regione  cruciatus,  domum  reverti  co- 
gebatur. Ubi  tandem  reversum  talis  sic  virium 
ut  mentis  prostratio  invasit,  ut  nominis  medici,, 
quem  auxilio  advocari  vellet,  plane  fuerit  oblitus. 
Dr.  G.  celerrime  arcessitus  aegrotum  asthmate  si- 
mulque  gastrosi  laborare  opinatus,  ea  remedia, 
quae  tali  statui  aptissima  illi  videbantur,  in  usum 
vocavit,  sine  ullo  tamen  prospero  successu.  Quarto 
tandem  morbi  die  et  Heim  advocatus  est,  qui, 
quamquam  diagnosis  accurata  et  eum  fugerat, 
morbum  tamen  neque  gastroseos  formam  neque 
asthmatis  prae  se  ferre,  haud  dubitavit.  Etsi  car- 
ditidem  adesse  non  suspicatus,  aegrotum  tamen 
venam  secare  jussit,  qua  venaesectione  instituta, 
aegrotus  valde  se  levatum  sensit,  et,  quod  hucus- 
que contingere  ei  minime  poterat,  somno  gavisus 
est  placido.  Quae  vero  melior  conditio  haud 
longe  perdurabat.  Vespertino  enim  tempore  di- 

rissima  symptomata  revertebantur  et  solummodo, 
quoties  vena  aperiebatur,  per  aliquot  tempus  in 
meliorem  statum  redigebatur  patiens.  Inde  a 
quinto  morbi  die  usque  ad  decimum  sextum,  un- 
decies vena  ei  secata.  Quo  vero  die,  quum  Heim 
iterum  iterumque  venam  secari  juberet,  aegrotus, 
jam  nullo  modo  id  fieri  passus,  diem  obiit  supre- 
mum. 

Praesente  III.  Rudolphi  mortui  sectione  in- 
stituta, pericardium  et  cor  ipsum,  et  quidem  peri- 
cardium tota  superficie  interna,  cor  vero  externa 
admodum  inflammatum  reperiebatur.  Quae  ex- 
terna cordis  superficies  immensis  excrescentiis  po- 
lyposis erat  obtecta,  quibus  repertis,  neque  Heim 
neque  alii  medici,  qui  aderant,  quin  aegrotus  car- 
ditide laborasset,  amplius  dubitare  potuerunt. 

triciam 111.  Kluge  me  instituit. 

Omnibus  hisce  viris  celeberrimis  experientis- 
simis  maximas  habeo  gratias,  easque  in  sempi- 
ternum servabo. 


Jam  tentamine,  nec  non  examine  rigoroso  feli-  . 
citer  superatis,  spero  fore,  ut,  dissertatione 
thesibusquo  publice  defensis,  summi  in  medicina 
et  chirurgia  honores  rite  in  me  conferantur. 


THESES  DEFENDENDAE. 


I. 

Carditis  a peripneumonia  admodum  quo  ad 
symptomata  differt, 

II. 

Funiculum  umbilicalem  semper  deligandum 
esse,  contendo . 

, III. 

Methodus  syphilidem  sine  mercurio  curandi 
haud  idonea  mihi  videtur. 

IV. 

Synchondrotomiarn  ex  operationibus  obstetri- 
ciis delendam  esse,  opinor. 


